Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 235/13/5505	Liptovský Mikuláš, 28.6.2013
EEČ : 2-39-277-2013

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 215 odsek 1 písmeno h Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: nezistené
	trvalé bydlisko: XXXXX
	Hoci  bola právoplatným rozsudkom Okresného súdu  v Poprade, sp. zn. 1XXXXX zo dňa 28. 09. 2012, zaviazaná platiť mesačné výživné na svoju dcéru XXXXX (XXXXX) po 55,- € vždy do 15. dňa  v mesiaci do rúk XXXXX (XXXXX XXXXX) a XXXXX (XXXXX), obaja bytom XXXXX XXXXX, okres Liptovský Mikuláš, ktorým bolo dieťa zverené do spoločnej náhradnej osobnej starostlivosti, od januára 2013 doposiaľ si túto povinnosť neplnila, pričom za uvedené obdobie na výživnom dlhovala najmenej 150,- €,

lebo zanikla trestnosť činu

Odôvodnenie:
Proti obvinenej XXXXX  bolo začaté trestné stíhanie a  vznesené obvinenie pre prečin zanedbania povinnej výživy podľa § 207 ods. 1 Trestného zákona pre skutok, že hoci  bola právoplatným rozsudkom Okresného súdu  v Poprade, sp. zn. XXXXX zo dňa 28. 09. 2012, zaviazaná platiť mesačné výživné na svoju dcéru XXXXX (XXXXX XXXXX) po 55,- € vždy do 15. dňa  v mesiaci do rúk XXXXX (XXXXX) a XXXXX (nar. XXXXX), obaja bytom XXXXX XXXXX, okres Liptovský Mikuláš, ktorým bolo dieťa zverené do spoločnej náhradnej osobnej starostlivosti, od januára 2013 doposiaľ si túto povinnosť neplnila, pričom za uvedené obdobie na výživnom dlhovala najmenej 150,- €.
Po ukončení skráteného vyšetrovania podal poverený príslušník Obvodného oddelenia PZ v Liptovskom Hrádku na tunajšiu prokuratúru  návrh na zastavenie trestného stíhania z dôvodu, že obvinená si svoju vyživovaciu povinnosť dodatočne splnila. 
Po preštudovaní spisového materiálu som zistila, že obvinená XXXXX  prostredníctvom svojho brata poukázala na účet oprávnených manželov XXXXX dňa 17. 04. 2013 sumu vo výške 200,- €, dňa 16. 05. 2013 zaplatila riadne bežné výživné a taktiež 17. 06. 2013, čím k dnešnému dňu uhradila celé zameškané výživné vrátane bežného výživného za mesiac jún 2013.
Podľa vyjadrenia XXXXX a XXXXX, ktorým bolo dieťa zverené do ich spoločnej náhradnej osobnej starostlivosti je dlžné výživné do dnešného dňa uhradené.  Tiež uviedli, že XXXXX v dôsledku neplatenia výživného obvinenou núdzou netrpela. 
Podľa § 86  písm. a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká,  ak trestný čin  nemal trvalo nepriaznivé následky a páchateľ svoju povinnosť  dodatočne splnil skôr, než sa súd odobral na záverečnú poradu. 
Podľa § 215 ods. 1 písm. h/ Trestného poriadku  prokurátor  zastaví trestné stíhanie ak zanikla trestnosť činu. 
Keďže obvinená uhradila dlžné  výživné v plnej výške a neplatenie  výživného nemalo na jej dcéru trvalo nepriaznivé následky, rozhodla som  tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zdeňka Klaučová
prokurátorka